## El 96,44 % de l’alumnat de 3 anys d’Infantil aconseguix plaça al centre educatiu sol·licitat en primera o segona opció

*** El 98,5 % de l’alumnat de 1r d’Infantil ha aconseguit plaça en algun dels centres sol·licitats en el procés d’admissió
* Este dilluns s’han publicat les llistes provisionals d’Infantil i Primària. Les llistes definitives es publicaran el 15 de juliol
* La matrícula es realitzarà de manera telemàtica en [adminova.gva.es](https://portal.edu.gva.es/adminova/) del 15 al 19 de juliol i presencial del 15 al 23 de juliol**

La Conselleria d’Educació, Universitats i Ocupació ha publicat este dilluns les llistes provisionals d’admissió d’Infantil i Primària per al curs 2024-2025. El 96,44 % de l’alumnat de 3 anys d’Infantil ha aconseguit plaça al centre educatiu sol·licitat en primera o segona opció.

Per províncies, un 96,20 % dels xiquets de 3 anys d’Alacant ha obtingut plaça al centre educatiu sol·licitat en primera o segona opció, el 96,17 % a la província de València i el 98,69 % a la de Castelló. Així mateix, el 98,5 % de l’alumnat de 1r d’Infantil ha aconseguit plaça en algun dels centres sol·licitats durant el procés d’admissió.

En total són 28.713 els xiquets i xiquetes que començaran etapa escolar en 1r d’Infantil en el curs 24/25, als quals se sumaran els 6.639 alumnes que este curs ja han començat en aules de 2 anys i passen automàticament a les classes de 3 anys. Per províncies, a València són 15.092 alumnes nous, als quals se sumen 2.725, que passen directament d’aules de 2 anys; a Alacant són 10.666 alumnes, als quals se sumen 2.740 que passen directament d’aules de 2 anys, i a Castelló són 2.955, als quals se sumen 1.174 que s’incorporen directament de les aules de 2 anys.

Els col·legis més sol·licitats a la Comunitat Valenciana, en relació amb els llocs oferits, han sigut CEIP Luis Vives (València), CEIP Vivers (València), CEIP Humanista Mariner (València), Sagrado Corazón de Jesús - Esclavas (València), CEIP La Condomina (Alacant), Sagrado Corazón - Hermanos Maristas (València), Nuestra Señora del Pilar (València), CEIP Censal (Castelló de la Plana), Col·legi Hermes Sociedad Cooperativa Valenciana (València) i Col·legi Gran Asociación (València).

A la província d’Alacant els tres primers centres en nombre de sol·licituds pel que fa a l’oferta han sigut el CEIP La Condomina (Alacant), San Rafael - Salesianos (Elx) i Ferrández Cruz (Elx). A la província de Castelló els tres primers són el CEIP Censal (Castelló de la Plana), Fundación Flors (Vila-real) i Virgen del Carmen (Vila-real). Finalment, a la província de València els tres primers centres en nombre de sol·licituds pel que fa a l’oferta presentada són el CEIP Luis Vives, el CEIP Vivers i el CEIP Humanista Mariner, els tres de la ciutat de València, que són també els que encapçalen el rànquing en l’àmbit de la Comunitat Valenciana.

Enguany el procés d’admissió ha comptat amb la novetat del districte únic, gràcies al qual els pares i mares han tingut llibertat per a sol·licitar el centre educatiu que volen per als seus fills amb independència del seu lloc de residència. A més, s’ha donat prioritat a les rendes més baixes, que doblen la puntuació, i a les persones vulnerables que reben la renda valenciana d’inclusió, entre altres mesures.

**Al·legacions i matrícula**

Després de la publicació de les llistes provisionals, les famílies podran presentar al·legacions de l’1 al 3 de juliol tant per a Infantil com Primària. El pròxim 15 de juliol es podran consultar les llistes definitives.

D’esta manera, les famílies han de realitzar la matrícula telemàtica en [adminova.gva.es](https://portal.edu.gva.es/adminova/) del 15 al 19 de juliol, mentres que qui ho vulga fer de manera presencial ho farà del 15 al 23 de juliol.

Fecha: 01/07/2024